
  ΕΛΛΗΝΙΚΗ ΔΗΜΟΚΡΑΤΙΑ                                                                                                
  ΝΟΜΟΣ ΛΕΥΚΑΔΑΣ







ΑΝΑΡΤΗΤΕΑ ΣΤΟ ΔΙΑΔΙΚΤΥΟ
  ΔΗΜΟΣ ΛΕΥΚΑΔΑΣ

   
ΑΠΟΣΠΑΣΜΑ

Από το πρακτικό της αρ.  6ης/24 Συνεδρίασης 
ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΛΕΥΚΑΔΑΣ

ΑΡ.ΑΠΟΦ. 50/2024
Στη Λευκάδα σήμερα στις 28 του μηνός Φεβρουαρίου, του έτους 2024, ημέρα Τετάρτη και ώρα 15:30 ήρθε σε  δημόσια τακτική, δια ζώσης συνεδρίαση το Δημοτικό Συμβούλιο Λευκάδας, σύμφωνα με τις δ/ξεις του άρθρου 67 του Ν.3852/10, όπως αντικαταστάθηκαν με αυτές του άρθρου 6 του Ν.5056/23 και την υπ΄ αριθ. 1237/94548/06.11.2023 εγκύκλιο του Υπ. Εσωτερικών, ύστερα από την με αρ. πρωτ. 4063/23.2.2024 πρόσκληση του Προέδρου του, η οποία επιδόθηκε και δημοσιεύθηκε νόμιμα.
                        ΠΑΡΟΝΤΕΣ                                                                      ΑΠΟΝΤΕΣ

Ο Δήμαρχος Δρ. Ξενοφών Ν. Βεργίνης, προσκλήθηκε και παρίσταται στη συνεδρίαση.

Στη συνεδρίαση παρευρίσκεται και ο Νικόλαος Ζαβιτσάνος, υπάλληλος του Δήμου, για την τήρηση των πρακτικών.

Αφού διαπιστώθηκε νόμιμη απαρτία, δηλαδή σε σύνολο είκοσι εννέα (29) μελών βρέθηκαν παρόντα είκοσι τέσσερα (24)  μέλη, ο Πρόεδρος κήρυξε την έναρξη της Συνεδρίασης.

ΠΑΡΑΤΗΡΗΣΕΙΣ:

Τέθηκε για συζήτηση ένα (1) θέμα Εκτός Ημερήσιας Διάταξης

Οι Δ.Σ. Μπελεγρίνος Σπυρίδων και  Κάτσενου Θεοδώρα, αποχώρησαν πριν την συζήτηση του 9ου θέματος της Η.Δ.

Οι Δ.Σ. Θερμός Ευάγγελος, Μπακογιώργος Χρήστος και Λάζαρης Αρίστος, αποχώρησαν πριν την συζήτηση του 14ου θέματος της Η.Δ. Ο Δ.Σ. Λάζαρης Αρίστος, επανήλθε πριν την συζήτηση του 17ου θέματος της Η.Δ.

Ο Δ.Σ. Καραγιάννης Αθανάσιος, αποχώρησε πριν την συζήτηση του 24ου θέματος της Η.Δ.

ΘΕΜΑ 24ο: Συζήτηση και λήψη απόφασης  επί του νομοσχεδίου του Υπουργείου Εθνικής Οικονομίας και Οικονομικών με τίτλο «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις».
                      Εισηγητής: Χαράλαμπος Καλός επικεφαλής Δ.Π. «ΣΥΓΧΡΟΝΗ ΛΕΥΚΑΔΑ»

Ο Πρόεδρος του Δημ. Συμβουλίου κ. Ευστάθιος Σκλαβενίτης, έδωσε τον λόγο στον κ.  Χαράλαμπο Καλό επικεφαλής της Δ.Π. «ΣΥΓΧΡΟΝΗ ΛΕΥΚΑΔΑ», ο οποίος εισηγούμενος το θέμα, έθεσε υπόψη των μελών του Δ.Σ. τα εξής:
   
«Κατατέθηκε στη Βουλή το νομοσχέδιο: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις» το οποίο έχει προκαλέσει έντονες αντιδράσεις στους κόλπους της τοπικής αυτοδιοίκησης. 

Εισάγεται εσπευσμένα στη Βουλή προκειμένου οι νέες μισθώσεις που θα συναφθούν για τη φετινή περίοδο να διέπονται από τους νέους κανόνες αναφορικά, μεταξύ άλλων, με τις ελάχιστες αποστάσεις μεταξύ των παραχωρήσεων, το μέγιστο εμβαδόν της παραλίας που επιτρέπεται να παραχωρείται προς εκμετάλλευση και τη διασφάλιση απάτητων παραλιών όπου αυτό επιβάλλεται.

Οι νέες ρυθμίσεις για τον αιγιαλό και την παραλία διαρθρώνονται σε πέντε άξονες που περιλαμβάνουν:0:18 / 00:33

1. Διατάξεις για την προστασία των αιγιαλών με διαβάθμιση που περιλαμβάνει και τις «απάτητες παραλίες» και για την διασφάλιση της ελεύθερης πρόσβασης των πολιτών.

2. Κεντρική εκτέλεση των διαγωνισμών παραχώρησης από την Κτηματική Υπηρεσία του Δημοσίου, με διαφανή ηλεκτρονική διαδικασία.

3. Θέσπιση νέων υποχρεώσεων των παραχωρησιούχων για την εξυπηρέτηση του κοινού, την ασφάλεια των λουόμενων και την προστασία του περιβάλλοντος.

4. Παρεμβάσεις για πιο αποτελεσματικούς ελέγχους και διευκόλυνση των καταγγελιών από τους πολίτες με αξιοποίηση της σύγχρονης τεχνολογίας

5. Αυστηρές ποινές (πρόστιμα και ποινικές κυρώσεις) για τους παραβάτες.

Την απόλυτη διαφωνία της με τη μεταφορά της αρμοδιότητας για την παραχώρηση απλής χρήσης αιγιαλού και παραλίας από τους δήμους στο Ελληνικό Δημόσιο και την ΕΤΑΔ εξέφρασε και η ΚΕΔΕ σε συνεδρίαση του Διοικητικού της Συμβουλίου, όπου και αναλύθηκε από νομικούς ότι η ρύθμιση προσκρούει στο Σύνταγμα.

Οι αιρετοί επισημαίνουν ότι η αποστέρηση της εν λόγω αρμοδιότητος από τους Δήμους προσκρούει ουσιωδώς στο άρθρο 102 παρ.1 του Συντάγματος καθώς:

·  η απλή παραχώρηση χρήσης του κοινόχρηστου αιγιαλού και της παραλίας αποτελεί αδιαμφισβήτητη «τοπική υπόθεση» που κατά το Σύνταγμα ανήκει στους Ο.Τ.Α.

· ισχύοντος του ανωτέρω, η διαχείριση (άρα και παραχώρηση χρήσης ως διαχειριστική πράξη) των αιγιαλών, ανήκει κατά «τεκμήριο αρμοδιότητας» στους Ο.Τ.Α.

·  η εν λόγω διάταξη προσκρούει, επιπλέον, και στο άρθρο 101 παρ. 4 του Συντάγματος καθώς συνιστά «κανονιστική δράση» εκ μέρους του κοινού νομοθέτη, που δεν λαμβάνει υπόψη της τις ιδιαίτερες συνθήκες των νησιωτικών περιοχών.
Οι δήμαρχοι επεσήμαναν ότι το νομοσχέδιο αφαιρεί ουσιαστικές αρμοδιότητες από τους δήμους, χωρίς να έχει προηγηθεί σχετικός διάλογος. Σε ότι αφορά στην ηλεκτρονική μίσθωση, η ΚΕΔΕ θεωρεί ότι η διαδικασία πρέπει να πραγματοποιείται από τους οικείους δήμους, μέσω της ιστοσελίδας www.kede.gr, σε συνεργασία με το Gov.gr, με βάση το προηγούμενο της πλατφόρμας διόρθωσης των τ.μ. των κτισμάτων, που υλοποιήθηκε και εφαρμόστηκε από τους Δήμους.
Για τις προβλέψεις του νομοσχεδίου σχετικά με τις υποχρεώσεις των δήμων, όπως μεταξύ των άλλων να μεριμνούν για τον καθημερινό καθαρισμό των κοινόχρηστων χώρων, την έγκαιρη πρόσληψη ναυαγοσωστών, πριν από την 31η Μαρτίου εκάστου έτους, τη διάθεση του κατάλληλου εξοπλισμού, την τοποθέτηση κατάλληλων παρατηρητηρίων ναυαγοσωστών και γενικώς για τη λήψη μέτρων προστασίας και ασφάλειας των λουομένων, των εργαζομένων, την εγκατάσταση των ειδικών πλατφορμών πρόσβασης των ατόμων με αναπηρία (sea tracks), την άσκηση ελέγχων τήρησης των όρων παραχώρησης κ.λπ., η ΚΕΔΕ υπογραμμίζει ότι δεν λαμβάνονται υπόψη ουσιαστικές και άκρως αντικειμενικές δυσχέρειες των δήμων, αναφορικά με την άσκηση των προβλεπομένων αρμοδιοτήτων και συγκεκριμένα:

·  η έλλειψη προσωπικού,

· τα προβλήματα στη διαδικασία πρόσληψης και πληρωμής των ναυαγοσωστών,

· η έλλειψη οργάνων δημοτικής αστυνομίας σε δεκάδες δήμους,

· αδυναμία άσκησης ελεγκτικών αρμοδιοτήτων.

Οι δήμαρχοι τέλος διατύπωσαν τρία είδη ενστάσεων :

Α)Τη νομική, για την αρμοδιότητα, καθώς η διαχείριση των αιγιαλών θεωρείται τοπική υπόθεση, που όπως ορίζει το άρθρο 102 του Συντάγματος είναι αρμοδιότητα των Δήμων. 

Β) Την επιχειρησιακή, καθότι οι ηλεκτρονικοί διαγωνισμοί από την κτηματική υπηρεσία σε πάνω από 1000 παράκτιες ζώνες της χώρας, πολύ δύσκολα θα υλοποιηθούν εμπρόθεσμα δημιουργώντας σειρά δυσλειτουργιών, και τέλος,

Γ) Η μεγαλύτερη ένσταση, είναι ότι το Υπ. Οικονομικών και η Κτηματική Υπηρεσία μπορούν να δημοπρατούν όποιες και όσες παράκτιες ζώνες επιθυμούν αφού δεν απαιτείται η σύμφωνη γνώμη του Δήμου, απλά η έκφραση άποψης”. 
Το Δ.Σ της ΚΕΔΕ ομόφωνα ενέκρινε τις αντιρρήσεις που εκφράζονται για το θέμα.

Επιπροσθέτως, ο Συνήγορος του Πολίτη δίνοντας στην δημοσιότητα επιστολή που έχει στείλει στον κ.Βεσυρόπουλο, Πρόεδρο της Διαρκούς Επιτροπής Οικονομικών Υποθέσεων αναφέρει ότι το παρόν σχέδιο νόμου είναι προϊόν νομοθετικής πρωτοβουλίας του Υπουργείου Εθνικής Οικονομίας και Οικονομικών, ωστόσο καθίσταται σαφές, ότι στο θέμα που αντιμετωπίζει κυριαρχεί και οφείλει να προταχθεί η περιβαλλοντική προστασία του αντικειμένου (αιγιαλός, παραλία και παλαιός αιγιαλός), όπως επιτάσσει τόσο η εθνική όσο και η ευρωπαϊκή νομοθεσία. 
Και πιο συγκεκριμένα τονίζει ότι « Δέον θα ήταν η νομική προστασία της παράκτιας ζώνης ως ενιαίο οικοσύστημα να αποτυπώνεται εμφαντικά και στο εν θέματι σχέδιο νόμου καθώς η εμπεδωμένη πρακτική «τεμαχισμού» αυτής σε διακριτές ζώνες (αιγιαλού, παραλίας και παλαιού αιγιαλού) με διαφορετικές δυνατότητες χρήσης, επιτρεπόμενες παρεμβάσεις, ιδιοκτησιακό καθεστώς κλπ. δεν συνάδει με τη συνολική αντιμετώπιση του παραθαλάσσιου οικοσυστήματος».

Λαμβάνοντας υπόψη όλα τα ανωτέρω, καθώς και την γεωμορφολογία του δήμου μας, την μεγάλη μήκους παράκτια ζώνη, τον μεγάλο αριθμό των παραλίων των νησιών μας το δημοτικό συμβούλιο Λευκάδας εκφράζει την διαφωνία του ως προς τις επιχειρούμενες αλλαγές, υιοθέτει τις επισημάνσεις του συνηγόρου του Πολίτη και συντάσσεται με την θέση της ΚΕΔΕ.» 


Στη συνέχεια ο κ. Δρακονταειδής Κων/νος, ζητάει να προστεθούν 4 επιπλέον σημεία και συγκεκριμένα:
«Με δεδομένο ότι πλέον οδεύουμε προς ολοένα συχνότερες και δραματικά ολέθριες κλιματικές καταστροφές, πρέπει να δοθεί προτεραιότητα στις παρακάτω ενέργειες, ως θεμέλιο για κατεπείγουσα εθνική πολιτική κλιματικής ανθεκτικότητας:
1) Άμεση κύρωση από τη χώρα μας του Πρωτοκόλλου για την ολοκληρωμένη διαχείριση των παράκτιων ζωνών της Μεσογείου, το οποίο προτάσσει ως μέτρο θεσμικής θωράκισης των ακτών τον ορισμό 100 μέτρων από την υψηλότερη χειμερινή ίσαλη γραμμή ζώνης στην οποία δεν επιτρέπεται η δόμηση.
2) Αφαίρεση κάθε δικαιώματος ένταξης σε καθεστώς δημόσιων επιδοτήσεων και στήριξης από επιχειρηματιών που αυθαιρετούν εις βάρος του φυσικού περιβάλλοντος και καταπατούν παράκτια ή παρόχθια οικοσυστήματα.

3) Ενίσχυση της ανεξαρτησίας του Σώματος Επιθεωρητών και Ελεγκτών και των διαθέσιμων πόρων για περιβαλλοντικές επιθεωρήσεις (συμπεριλαμβανομένης της νομικής στήριξης), ώστε να επεμβαίνει αποτελεσματικά σε περιπτώσεις αυθαιρεσιών και να προβαίνει άμεσα στην απομάκρυνση παράνομων κατασκευών.

4) Άμεση ολοκλήρωση της διαδικασίας θέσπισης των μέτρων προστασίας και διαχείρισης για όλες τις περιοχές Natura 2000 (έγκριση των ειδικών περιβαλλοντικών μελετών και των σχεδίων διαχείρισης και θέσπιση των προεδρικών διαταγμάτων). Ημίμετρα όπως επιλεκτική θέσπιση «απάτητων» παραλιών και άλλων οικοσυστημάτων μόνο συσκότιση των ευθυνών της Πολιτείας επιτυγχάνουν, με μόνο αποτέλεσμα τη συνεχιζόμενη και ντροπιαστική από τη χώρα μας αγνόηση της καταδικαστικής απόφασης του ευρωδικαστηρίου για παραβίαση της οδηγίας 92/43/ΕΟΚ για τη προστασία της φύσης.»
Ο κ. Καλός Χαράλαμπος στη συνέχεια αποδέχεται τα 3 από τα 4 σημεία της πρότασης του κ. Δρακονταειδή Κων/νου.
Ο κ. Δρακονταειδής Κων/νος, συμφωνεί να μπουν στην πρόταση τα 3 σημεία.

Ο Δ.Σ. Ευάγγελος Βερροιώτης, επικεφαλής της Δ.Π. «ΛΑΙΚΗ ΣΥΣΠΕΙΡΩΣΗ» καταθέτει τα εξής:
1. Να αποσυρθεί το νομοσχέδιο που ολοκληρώνει την εμπορευματοποίηση των παράλιων.
2. Ο Δήμος Λευκάδας να μπει μπροστά και να συμβάλει στην απαραίτητη λαϊκή κινητοποίηση για την υπεράσπιση των παραλιών που το κράτος θέλει να παραδώσει στα επιχειρηματικά συμφέροντα. Να αξιοποιήσει νομικές και άλλες ενέργειες, ενέργειες κινητοποίησης του λαού.»
Ακολούθησε συζήτηση και τοποθετήσεις των μελών.

Ο κ. Καλός Χαράλαμπος και ο κ. Δρακονταειδής Κω/νος, εμμένουν στις αρχικές τους προτάσεις.

Ακολούθησε ψηφοφορία.
Υπέρ της εισήγησης, ψήφισαν δεκαπέντε (15) Δ.Σ. ήτοι οι κ.κ. Σκλαβενίτης Ευστάθιος, Σκληρός Φίλιππος, Βεργίνης Σπυρίδων, Μαργέλη Μαρία,  Κονιδάρης Κων/νος, Αρματάς Γεράσιμος, Λάζαρης Αρίστος, Κωνσταντινίδη Σεβαστή, Σολδάτος Γεώργιος, Λάζαρης Νικόλαος, Καλός Χαράλαμπος, Λύγδας Σπυρίδων, Πεντεσπίτης Νικόλαος, Γαζής Γεώργιος και Αργυρός Νικόλαος.
Υπέρ της πρότασης του κ. Δρακονταειδή Κων/νου, ψήφισαν δύο (2) Δ.Σ. οι κ.κ. Δρακονταειδής Κων/νος και Σέρβος Κων/νος.
Υπέρ της πρότασης του κ. Βερροιώτη Ευάγγελου, ψήφισαν δύο (2) Δ.Σ. οι κ.κ. Βερροιώτης Ευάγγελος και Βεροιώτης Αλέξανδρος.

Το Δ.Σ. αφού έλαβε υπόψη του τα ανωτέρω 

ΚΑΤΑ ΠΛΕΙΟΨΗΦΙΑ ΑΠΟΦΑΣΙΖΕΙ

Λαμβάνοντας υπόψη όλα τα ανωτέρω, όπως αναφέρονται στην εισήγηση, καθώς και την γεωμορφολογία του δήμου μας, την μεγάλη μήκους παράκτια ζώνη, τον μεγάλο αριθμό των παραλίων των νησιών μας το δημοτικό συμβούλιο Λευκάδας εκφράζει την διαφωνία του ως προς τις επιχειρούμενες αλλαγές, υιοθετεί τις επισημάνσεις του συνηγόρου του Πολίτη και συντάσσεται με την θέση της ΚΕΔΕ. 

            Η απόφαση αυτή πήρε αρ. 50/2024.
    

     Ο ΠΡΟΕΔΡΟΣ



           Τα παρόντα μέλη

       
        ΕΥΣΤΑΘΙΟΣ ΣΚΛΑΒΕΝΙΤΗΣ

